Short Stories | Protea Boekhuis - Part 2
Die groot sand en ander stories: Kortverhale deur die meesterverteller Doc Immelman
by Protea Boekhuis on Dec 18th, 2014 Tweet
Die groot sand en ander stories deur Doc Immelman is nou by Protea Boekhuis beskikbaar:
In Die groot sand en ander stories kry die leser die geleentheid om verhale te lees wat onder meer in Ster, Die Brandwag, Republikein en Huisgenoot verskyn het. Die titelverhaal, Die groot sand, speel af in die genadelose Namibwoestyn waar twee diamantsmokkelaars hul buit gaan haal. Ná 'n moordende staptog kry hulle die diamante, maar 'n sandstorm steek op. Onder die gekerm en geloei van die wind besef een van die smokkelaars dat daar net genoeg water oor is vir een man… Trek die koffiekan nader en lees ook oor 'n olifantjag in Angola, oor die vul wat treine gejaag het en die fabel oor die leeumannetjie wat Oukat moes opvolg.
Meer as 40 boeke het uit die meesterverteller Doc Immelman (1928–2013) se pen verskyn. Sy liefde vir Namibië en sy kennis van en liefde vir jag vind in byna al sy verhale neerslag – en sorg vir 'n tydlose soort ontspanningsliteratuur wat by gevestigde aanhangers van sy boeke sowel as nuwe lesers sal aanklank vind.
Wicus Luwes ondersoek die konsep "spoorsnyer" in Heilna du Plooy en GR von Wielligh se werk
by Protea Boekhuis on Oct 21st, 2014 Tweet
In 'n inskrywing op Versindaba stel Wicus Luwes ondersoek in na die kuns en betekenis van spoorsny, met verwysing na die werk van Heilna du Plooy en GR von Wielligh.
In die artikel bespiegel Luwes oor die nomadiese eienskappe van die San en hoe ons meer oor hulle te wete kan kom, asook oor die skrywer as spoorsnyer. In sy soektog na die San volg Luwes nie net fisiese spore nie, maar raadpleeg hy ook stories wat spore agterlaat.
Luwes vind hierdie spore in Von Wielligh se stories in sy bundel, Versamelde Boesmanstories 1:
"Die verhale van die San is 'n verdere manier om die spore van die spoorsnyers te volg:
"Ou 'Ga (Nag) en sy ou vrou 'Gagen (Duisternis) het in 'n klipspelonk gewoon. Hulle het nie seuns gehad nie, maar drie dogters."
"Kou, die oudste van die drie dogters, is in die berge verander. Haar man, die seun van Hottentotsgot, is verander in 'n voël, of windvoël."
Luwes spekuleer oor die skrywer as spoorsnyer: "Om spoor te sny deur die gedagtes of drome verg ander vaardighede, maar gelukkig oorvleuel heelwat van die sintuie. Die skrywer as spoorsnyer moet ook die habitat leer ken en weet waar om die wippe of droomvangers vir hierdie doeleinde op te hang."
Heilna du Plooy se gedig "In hierdie land" wys hoe die skrywer spoorsny. "In hierdie land" verskyn in haar bundel, In die landskap ingelyf:
die smart elke keer 'n huppelende band
Versamelde Boesmanstories saamgestel deur GR von Wielligh
Potgooi: Susan Beyers lees "Tant Martjie" uit Amper my mense deur Dot Serfontein
by Protea Boekhuis on May 13th, 2014 Tweet
Ter viering van Dot Serfontein se nege-en-tagtigste verjaardag het Margot Luyt vir Susan Beyers genooi om een van Serfontein se kortverhale voor te lees op die RSG-program, Kortom.
Luister na die potgooi waar Beyers een van die verhale uit Serfontein se bundel Amper my mense voorlees. Die verhaal se titel is "Tant Martjie":
Cas Wepener gesels oor Dubbelfoto en predikant-skrywers in die Afrikaanse kanon
by Protea Boekhuis on Feb 17th, 2014 Tweet
Cas Wepener se bundel kortverhale, Dubbelfoto, bevat 'n versameling verhale wat 'n familiegeskiedenis uitbeeld. Wanneer Wepener nie skryf nie praktiseer hy as predikant in die NG Kerk. Die Kerbode het met hom gesels oor sy debuut-kortverhaalbundel, waarom hy juis kortverhale skryf en sy sprong van dramastudies na die Kweekskool.
Die onderhoudvoerder vra onder meer ook uit oor die feitlikheid van Wepener se verhale, waarop hy antwoord: "Dubbelfoto is fiksie, dat ek wel uit 'n Afrikaanse familie kom wie se wortels ook in die Oos-Kaap lê, is nie fiksie nie, maar ek wou nie 'n boek oor myself skryf nie."
Wie is Cas Wepener?
Ek is Clara se man en Aloise, Adriana en Casper se pa. Verder is ek 'n voltydse dosent en laat nie 'n dag verbygaan dat ek nie iets, wat ook al, (her)skryf nie.
Daar is baie predikante wat skryf, maar net 'n paar van wie gesê kan word dat hulle die Afrikaanse literêre skat verryk het – dalk net Totius, Izak de Villiers, Cas Vos, Barend Vos … en nou ook Cas Wepener met die kortverhaalbundel, Dubbelfoto. Is daar 'n spanning tussen jou predikantskap (of dan: jou teologiese professorskap) en jou (literêre) skrywerskap, Cas?
Jy noem groot name hierbo, ek het met die eerste lees 'n wind gesluk toe ek sien my naam word in dieselfde sin as hulle opgeneem. En ja, daar is verseker 'n spanning, maar dit is 'n goeie spanning. Waaroor kan 'n mens skryf? Die lewe, die dood, die verhoudings wat ons aanknoop of opgelê word tussen ons eerste asemteug en die laaste een. Dit is waaroor ek skryf en ek dink dit is maar waaroor teologie ook in 'n groot mate gaan.
Volledige onderhoud: Kerkbode
André Pretorius op Uys Krige se spoor in die Abruzzi-gebergte oos van Rome
by Protea Boekhuis on Feb 6th, 2014 Tweet
"In die nanag word ek wakker gehou deur die tevrede snorkies van my tweejarige seun, Daniel, hier neffens my. Ons lê op die vloer van 'n 'glaskas' op stelte in die Abruzzi-gebergte oos van Rome. Sewentig jaar gelede het 'n Afrikaanse digter ook hier naby oornag," skryf André Pretorius, outeur van Eilande en enklaves.
Pretorius het onlangs na Italië gereis om uit te vind waar Uys Krige se paaie heen gelei het toe hy in 1943 "uit 'n Italiaanse krygsgevangenekamp voor die Duitsers" moes vlug. Lees oor sy bevindinge:
Onder die gevange offisiere in Campo PG 78 by Fonte d'Amore aan die voetheuwels van die Morrone-berge naby Sulmona was Uys Krige. Hy het in 1941 oor die oorlog verslag gedoen toe hy ook by Tibi Zagreb gevange geneem is.
In September en Oktober 1943 het hy en 'n bende kamerade met die hulp van plaaslike Italianers suidwaarts gevlug.
Krige se verhaal van sy ontsnapping – van die ongekunstelde Italianers wat aan hom herberg gegee het ondanks die risiko van dodelike Duitse vergelding, van sy innigheid met hierdie landskap, van die vrees en die naelskraapse ontkomings – verdien om gelees te word, selfs sewe dekades later.
Spoor hierdie e-boek by LittleWhiteBakkie.com op
Potgooi: Dot Serfontein se kortverhaal "Poeding" uit Vertel! Vertel!
by Protea Boekhuis on Jan 6th, 2014 Tweet
Vertel! Vertel! deur Dot Serfontein bevat 'n versameling stories geïnspireer deur die land se voorste storievertellers wat rondom die kaggelvure en op stoeptrappies vergader om lang-vergete verhale te deel.
Susan Beyers het onlangs een van dié verhale op RSG se program Kortom voorgelees. "Poeding" gaan oor Willem Olivier, die vet seuntjie by die skool wat deur die jonger kinders Ou Poeding genoem word. Die verhaal vertel van die bullebakke wat hom afknoei op die skoolgronde en die swaarkry tuis oor sy gewig.
Luister om te hoor wat van hom geword het:
Potgooi: Pieter van Zyl lees twee kortverhale deur Cas Wepener
by Protea Boekhuis on Jan 3rd, 2014 Tweet
Pieter van Zyl het onlangs twee kortverhale deur Cas Wepener voorgelees op RSG se program Kortom. Die eerste verhaal heet "Kleinbaas" en gaan oor die karakter Joseph se verheerliking in die skaapkrale op 'n Karooplaas en die geel Mazda wat hom soveel plesier verskaf wanneer hy teen die koppies opjaag om op die kruin te sing tot hy een voel met die aarde.
Die tweede verhaal, "Die Kind", speel ook op 'n Karooplaas af en vertel van 'n fotograaf se struweling met iets wat hy moes afneem. "Hy het 'n weersin in die gebeure. Dit walg hom. Die mense sou dalk beter af wees sonder hierdie foto."
Albei verhale verskyn in Wepener se bundel Dubbelfoto wat verlede jaar by Protea Boekhuis verskyn het.